
11  Kort  samevattiiiË  van  die 


twietig^jarige  bestaan 


van  die  Nederdiaitsch  Hervormde 


WOORD  VOORAF 


Die  Nederduitsch  Hervormde  Gemeente  Florida  vier  op  3 Mei  1971  sy 
kwarteeufees.  ’n  Kwart  eeu  is  bitter  kort  in  die  geskiedenis  van  die  Kerk. 
In  ’n  kwart  eeu  kan  egter  ontsettend  veel  vermag  word  maar  ook  eweveel 
verbrou  en  verknoei  word.  Soos  van  die  hele  Christelike  kerk  oor  die 
wêreld,  is  dit  ook  van  hierdie  gemeente  waar  dat  alle  eer  vir  sy  bestaan 
en  voortbestaan  alleen  aan  God  toekorn.  Daarom  is  hierdie  komende  fees 
’n  dankfees  aan  die  Heer  van  die  kerk  gewy  wat  op  sy  eie  wonderbaarlike 
wyse,  ondanks  menslike  tekortkominge  en  moedswillighede,  tog  self  sy 
gemeente  opgebou  het.  Aan  Hom  al  die  eer! 

’n  Woord  van  dank  ook  aan  die  Kerkraad  van  Florida  wat  my  met  hier- 
die  opdrag  vereer  het.  Dit  was  ’n  verrykende  ondervinding  om  langs  die 
weg  van  die  uitvoering  van  hierdie  opdrag  vir  ’n  oomblik  te  loer  in  die 
worstelstryd  van  ons  kerk  aan  die  Wesrand. 

Ek  wil  my  dank  teenoor  die  volgende  persone  betuig: 

Mnr.  H.  M.  Rex,  Argivaris  van  die  Ncderduitsch  Hervormde  Kerk  van 
Afrika,  vir  sy  vricndelike  hulp. 

Ouderling  L.  M,  Coetzee,  tans  ouderlmg  van  die  gemeente  Noordrand, 
wat  vir  etlike  jare  skriba  en  kassier  van  Florida  was,  met  wie  ons  ure  lank 
oor  die  vroeëre  dae  van  Florida  kon  gesels. 

Ds.  A.  J.  Willemse,  maar  ook  al  die  vroeëre  predikante  van  Florida  vir 
die  hulp  wat  hulle  my  verleen  het. 

Krugersdorp-Oos, 

22  April  1971. 

C.  J.  MANS. 

INLEIDING. 


Dit  is  nie  die  bedoeling  van  die  opsteller  van  hierdie  brosjure  gewees 
om  hiermee  ’n  volledige  weergawe  van  die  geskiedenis  van  die  eerste 
kwart  eeu  van  die  gemeente  Florida  aan  te  bied  nie.  In  die  gedaante  van 
’n  brosjure  geklee,  kan  volledigheid  nie  van  so  ’n  werkstuk  verwag  word 
nie.  Daarby  koni  ’n  ander  saak  naamlik  dat  die  verlede  van  die  gemeente 
eintlik  nog  te  „jonk”  is.  Die  jong  verlede  bring  sy  eie  probleme  mee  sodat 
die  beskikbare  materiaal  met  die  grootste  versigtigheid  behandel  moes 
word. 

Tog  is  dit  myns  insiens  belangrik  dat  hierdie  kwart  eeu  nie  onopge- 
merk  gelaat  sal  word  nie.  Hierdie  kort  stukkie  geskiedenis  bied  ons 
immers  ’n  insae  in  die  lewe  van  ons  kerk  op  die  Rand.  Die  geskiedenis 
van  hierdie  gemeente  se  eerste  vyf-en-twintigjaar  getuig  van  die  moed,  die 
geloofsvertroue  en  die  visie  van  hulle  wat  te  midde  van  groot  finansiële 
probleme,  kerklosheid  en  — ongelukkig  ook  — skerp  persoonlike  ver- 
skille,  hier  aan  die  Wesrand  gemeente  van  die  Here  Christus  wou  wees. 
Die  gebeure  in  hierdie  klein  klompie  jare  is  ’n  onmiskenbare  getuienis  van 
die  fenomenale  groei  van  ons  kerk  in  die  stad,  nie  net  wat  sy  getal  lidmate 
betref  nie,  maar  ook  van  die  diepte  van  sy  geloof  en  van  die  erns  waarmee 
hy  sy  taak  in  die  stad  bejeen  het.  Bowe  alles  getuig  dit  van  die  goedheid 
van  God  wat  met  sy  heilswerk  voortgaan  ondanks  ongunstige  omstandig- 
hede  en  selfs  die  brouwerk  van  mense. 

VOORGESKIEDENIS 

Die  Nederduitsch  Hervormde  Kerk  van  Afrika  het  tot  aan  die  einde  van 
1928  slegs  drie  gemeentes  op  die  hele  Witwatersrand  gehad  naamlik 
Krugersdorp  (gestig  1891),  Johannesburg  (gestig  1895)  en  Oosrand  (gestig 
1911).  Hierdie  drie  gemeentes  het  tot  1928  geresorteer  onder  die  Oostelike 
Ring. 

Die  Oostelike  Ring  het  op  19  April  1911  die  grens  tussen  die  gemeentes 
Johannesburg  en  Krugersdorp  soos  volg  vasgestel:  ,,Dat  de  grenslijn 
tusschen  Johannesburg  en  Krugersdorp  worde  getrokken  langs  de  politieke 
lijnen  hehalve  bij  de  plaatsen  Waterval  79  en  Paardeplaats  42  waar  wij 
de  westelike  plaatslijnen  in  plaats  van  de  oostelike  plaatslijnen  aanbevolen. 
Die  grens  zou  dan  bij  Florida  voorbijgaan  en  verder  recht  Zuid  tot  de 
spoorlijn  naar  Vereeniging  en  langs  den  lijn  verder  Zuid  — aangenomen.” 
Volgens  ’n  skrywe  van  ds.  L.  E.  Brandt,  predikant  van  Johannesburg, 
gedateer  20  Maart  1911,  het  die  Kerkraad  van  Johannesburg  dit  so  verstaan 
dat  die  grens  tussen  Maraisburg  en  Florida  deurloop  . . . dit  was  in  elk 
geval  die  aanbeveling  van  die  Kerkraad  van  Johannesburg  aan  die  Oostelike 
Ring. 

In  1929  is  daar  ’n  paar  ander  gemeentes  op  die  Rand  gestig  waaronder 
ook  die  gemeente  Newlands.  Dit  was  ’n  paar  jaar  voor  die  depressie  van 

1933  wat  geweldige  probleme  vir  ons  kerk  en  volk  meegebring  het.  ’n 
Groot  deel  van  ons  boere  bevolking  was  as  gevolg  van  die  depressie  en 
die  haglike  droogtetoestande,  verplig  om  hulle  plase  te  vcrlaat  en  in  die 
steeds  groeiende  groot  stad  ’n  lieenkome  te  soek.  Hier  het  armoede,  ver- 
guising  en  selfs  verval  op  hulle  gelê  en  wag. 

Die  gemeente  Newlands  het  ’n  groot  persentasie  van  hierdie  verarmdes 
in  sy  geledere  gehad.  Die  gemeente  was  arm.  Die  gemeente  was  verder 
ook  feitlik  vir  die  hele  duur  van  die  eerste  tien  jaar  van  sy  bestaan  ’n  kon- 
sulentsgemeente.  Eers  in  1939  het  die  gemeente  sy  eerste  werklike  vaste 
predikant  in  die  persoon  van  ds.  W.  H.  Grey  gekry. 

Die  gemeente  Krugersdorp  het  aan  die  begin  van  1939  reeds  1195 
lidmate  gehad.  Die  lidmate  was  egter  oor  ’n  groter  gebied  versprei  as 
wat  die  huidige  Ring  van  Krugersdorp  beslaan.  Ds.  P.  S.  Grobler  kon  alleen 
met  die  grootste  inspanning  die  groot  gemeente  behartig. 

Die  grens  tussen  Newlands  en  Krugersdorp  was  nog  die  grens  wat  in 
1911  deur  die  Oostelike  Ring  vasgestel  is.  Op  die  Algemene  Kerkvergade- 
ring  van  Mei  1945  het  ds.  P.  S.  Grobler  verklaar  dat  hy  (toe  hy  nog  predi- 
kant  van  Krugersdorp  was)  die  lidmate  in  die  gebied  van  Florida  bearbei 
het. 

In  1940  is  die  gemeente  Roodepoort  van  Krugersdorp  afgestig.  Ook 
toe  is  nie  ’n  nuwe  grens  tussen  Newlands  en  Roodepoort  vasgestel  nie. 
Die  stuk  aarde  wat  tussen  die  twee  gemeentes  gelê  het,  was  tot  ’n  groot 
mate  nog  onbewoond.  Die  mees  oostelike  wyk  van  Roodepoort  gemeente 
was  Ontdekkers  en  Hamberg  wat  saam  drie-en-twintig  huisgesinne  getel 
het. 


In  1941  word  ds.  H.  J.  Geyser  predikant  van  Roodepoort.  Onder  sy 
bearbeiding  was  dit  spoedig  nodig  dat  daar  ’n  duidelike  grens  tussen 
Newlands  en  Roodepoort  sou  kom.  Albei  gemeentes  het  eintlik  aanspraak 
gemaak  op  die  hele  gebied  van  Florida.  Roodepoort  het  in  elk  geval  lidmate 
tot  in  Negende  Laan  bearbei.  Newlands  se  diaken  vir  die  gebied  in  Florida 
waar  daar  oorvleueling  in  die  bearbeiding  plaasgevind  het,  was  diaken 
Nortman  en  Roodepoort  s’n  diaken  Coetzee.  Hierdie  gebied  het  spoedig 
’n  twispunt  tussen  die  twee  gemeentes  geword. 

Die  saak  is  verder  bemoeilik  deur  die  feit  dat  die  twee  gemeentes  onder 
twee  verskillende  Ringe  geval  het:  Newlands  onder  die  Ring  van  Heidelberg 
en  Roodepoort  onder  die  Ring  van  Zeerust.  Die  twee  Ringe  was  nie  instaat 
om  ’n  bevredigende  oplossing  vir  hierdie  grenskwessie  te  vind  nie.  Die  twee 
ringskommissies  het  Sewende  Laan,  Florida  as  grens  vasgestel.  Dit  het 
egter  nie  die  twee  gemeentes  tevrede  gestel  nie.  Verskillende  skrywes  van 
albei  gemeentes  het  dan  ook  daaroor  voor  die  Algemene  Kommissie  ge- 
dien.  Die  Algemene  Kommissie  het  egter  Sewende  Laan  as  grens  ge- 
handhaaf. 

Dit  was  vir  die  kerkraacl  van  Roodepoort  nie  aanneemlik  nie  en  die 
kerkraad  het  besluit  om  ,,in  hoër  beroep”  te  gaan  en  die  hele  kwessie  oor 
die  grens  tussen  Roodepoort  en  Newlands  voor  die  Algemene  Kerkvergade- 
ring  van  Mei  1945  te  lê.  Die  ,,beswaarskrif”  van  die  kerkraad  het  as 
volg  gelui: 

,,Die  Kerkraad  van  Roodepoort  voel  beswaard  oor  die  grenslyn  wat  vas- 
gestel  is  deur  die  H.  E.  Kommissie  van  die  Algemene  Kerkvergadering 
tussen  die  gemeentes  Roodepoort  en  Newlands.” 

Die  Kerkraad  van  Newlands  het  terselfdertyd  ’n  beskrywingspunt  voor 
die  Algemene  Kerkvergadering  gelê: 

,,Bepaal  die  grens  tussen  die  gemeentes  Newlands  en  Roodepoort  soos 
wat  dit  aanbeveel  was  deur  twee  kommissies  van  die  onderskeie  Ringe 
van  Heidelberg  en  Zeerust  wat  die  aanbeveling  gemaak  het.” 

Op  hierdie  Algemene  Kerkvergadering  (sitting  van  die  12de  Mei)  het 
albei  die  gemeentes  aanspraak  gemaak  op  ’n  groot  deel  van  Florida.  Ds. 
Grey  het,  terwille  van  broederlikheid  teenoor  Roodepoort,  Vierdelaan  as 
grens  voorgestel  alhoewel  hulle  eintlik  Derdelaan  as  grens  wou  hê.  Die 
afgevaardigde  diaken  van  Roodepoort  was  diaken  L.  M.  Coetzee.  As  diaken 
in  die  betwiste  gebied  het  hy  aangevoer  dat  die  lidmate  in  daardie  gebied 
die  speelbal  geword  het  tussen  twee  gemeentes  en  dat  die  enigste  oplossing 
die  stigting  van  ’n  nuwe  gemeente  is.  Daarvoor  het  diaken  Coetzee  en  die 
Kerkraad  van  Roodepoort  hulle  beroep  op  ’n  skrywe  van  die  Skriba  van 
die  Algemene  Kommissie  wat  dit  ook  by  ’n  geleentheid  as  sy  oorwoë 
mening  uitgespreek  het  ter  oplossing  van  die  geskil  tussen  die  twee 
gemeentes. 

Die  kommissie  wat  aangestel  was  om  oor  beskrywingspunte  44  en  45 
rapport  uit  te  bring,  het  ook  aanbeveel  dat  ’n  nuwe  gemeente  gestig  moes 
word.  Dit  het  die  besluit  van  die  Vergadering  geword  alhoewel  lede  van  die 
Vergadering  gevoel  het  dat  dit  nie  op  die  weg  van  die  Vergadering  lê  om 
gemeentes  te  stig  nie.  Ds.  Grey  en  die  Kerkraad  van  Newlands  het  toe 
uit  protes  teen  hierdie  besluit  bedank. 

Op  die  18de  Mei  het  hierdie  aangeleentheid  weer  voor  die  Algemene 
Kerkvergadering  gedien.  Die  kommissie  wat  rapport  oor  die  twee  beskry- 
wingspunte  moes  uitbring,  het  ’n  nuwe  rapport  ter  tafel  gelê.  Dit  het  soos 
volg  gelui: 

„dat  die  grensreëling  tussen  die  gemeentes  Johannesburg  en  Krugers- 
dorp  soos  vasgelê  op  ’n  vergadering  van  die  Oost  Ring  1911  gehandhaaf 
word  behalwe  die  volgende  woorde:  dat  die  grens  by  Florida  en  sy  uit- 
breiding  getrek  sal  word  met  sewende  laan  en  dat  die  plaas  Weltevreden, 
grensende  aan  Fairlands,  ’n  lynplaas  word.” 

Die  vergadering  het  hierdie  aanbeveling  aanvaar.  Ds.  Grey  en  die  Kerk- 
raad  van  Newlands  het  toe  hulle  bedanking  teruggetrek  en  diaken  Coetzee 
het  verklaar  dat  die  Kerkraad  van  Roodepoort  ook  by  die  besluit  berus. 

Die  besluit  van  die  Algeinene  Kerkvergadering  het  die  saak  egter  nie 
opgelos  nie  Die  lidmate  in  die  betrokke  gebied  wou  nie  langer  ,/n  kerklike 
speelbal”  wees  nie,  Soinmige  van  die  kerkraadslede  van  die  twee  gemeentes 
in  die  betwi.sre  gel)ied  van  Florida  liet  tjegin  saamstaan  mel  die  oog  op 
die  vorming  van  ’n  eie  gemeente.  Onder  ludle  noem  ons  die  name  van 
diakens  Coetzee  en  Nortman  van  Roodepoort  en  Newlands  respektiewelik. 
’n  Aksie  Komitee  is  onder  leiding  van  hierdie  twee  broeders  gevorm. 

Die  Aksie  Komitee  het  besluit  dat  broeders  Coetzee,  L.  Grove  en  H. 
Cilliers  die  saak  met  ds.  J.  J.  Prinsloo,  predikant  van  Krugersdorp-Wes, 
moes  bespreek  en  by  hom  veral  advies  moes  inwin  oor  dic  moontlikheid 
om  ’n  vergadering  van  lidmate  in  die  gebied  van  Florida  en  Maraisburg 
te  hou  met  die  oog  op  die  uiteindelike  vorming  van  ’n  nuwe  gemeente.  Die 
advies  van  ds.  Prinsloo  was  blykbaar  gunstig.  Die  Aksie  Komitee  het 
toe  advertensies  in  die  Afrikaanse  koerante  geplaas  waarin  die  lidmate  van 
die  Hervormde  Kerk  in  die  genoemde  gebied  tot  ’n  ,,protesvergadering” 
in  die  stadsaal  van  Florida  opgeroep  is.  Die  Algemene  Kommissie  en  die 
Ringskommissie  van  Heidelberg  en  Zeerust  is  ook  uitgenooi.  Ds.  Vermooten 
van  die  Algemene  Kommissie  asook  ds.  F.  J.  Z.  Booysen,  die  predikant  van 
Roodepoort  en  ds.  Grey  van  Newlands  was  teenwoordig  op  hierdie  ver- 
gadering. 

Die  ,,protesvergadering”  het  besluit  dat  die  Aksie  Komitee  hulle  saak 
sal  behartig.  Verder  is  besluit  dat  versoekskrifte  van  lidmate  weerskante 
van  Sewendelaan  opgestel  moes  word  vir  voorlegging  aan  die  betrokke 
kerkrade  en  dat  afskrifte  daarvan  aan  die  twee  ringskommissies  gestuur 
moes  word. 

Vroeg  in  1946  het  die  Ring  van  Heidelberg  te  Dortrecht  gesit.  Drie 
lede  van  die  Aksie  Komitee  wat  aan  Newlands  se  kant  van  die  grens 
gewoon  het,  is  deur  die  Aksie  Komitee  na  Dordrecht  gestuur  om  die  ver- 
soekskrif  van  die  lidmate  van  Newlands  wat  wou  afstig  aan  die  rings- 
vergadering  voor  te  lê.  Die  drie  afgevaardigdes  was  broeders  J.  H.  Coetzee, 
P.  S.  Rautenbach  en  A.  H.  de  Koster.  Hoofsaaklik  op  grond  van  ’n  pleidooi 
wat  deur  ds.  P.  S.  Grobler  op  die  ringsvergadering  gehou  is,  is  besluit  om 
die  broeders  toe  te  laat  om  hulle  saak  te  stel.  Die  vergadering  het  besluit 
dat  ’n  nuwe  gemeente  in  oorleg  met  die  Ring  van  Zeerust  afgedtig 
moes  word. 

Op  die  Agtiende  Vergadering  van  die  Ring  van  Zeerust  wat  in  Maart 
1946  te  Schweiser  Reneke  gesit  het,  is  die  versoekskrif  van  die  lidmate 
van  Roodepoort  se  kant  van  die  grens  deur  die  afgevaardigde  diaken  van 
Roodepoort,  diaken  L.  M.  Coetzee,  ter  tafel  gelê.  Dit  het  uit  die  versoek- 

skrif  geblyk  dat  daar  in  die  area  van  die  voorgestelde  gemeente  ongeveer 
350  lidmate  gevvoon  het.  Die  versoekskrif  is  verder  toegelig  deur  ds. 
F.  J.  Z.  Booysen.  Hy  het  verklaar  dat  die  Kerkraad  van  Roodepoort  ,,goed- 
gunstiglik  en  in  goeie  gces”  toestemming  tot  die  vorming  van  ’n  nuwe 
gemeente  gegee  het.  Die  versoekskrif  is  aanvaar  en  ’n  dergelike  besluit 
as  dié  van  die  Ring  van  Heidelberg  is  geneem. 

DIE  STIGTING  VAN  DIE  GEMEENTE  FLORIDA. 

Die  twee  ringskommissies  het  toe  op  3 Mei  1946  onder  voorsitterskap 
van  ds.  T.  F.  J.  Dreyer  aan  huise  van  die  destydse  predikant  van  Newlands, 
ds.  W.  H.  Grey,  vergader  om  hulle  opdrag  uit  te  voer.  Die  pastorie  was  toe 
nog  geleë  in  Albertweg  58,  Delarey. 

Die  vergadering  het  ’n  moeilike  taak  gehad.  Ongeveer  140  van  New- 
lands  se  lidmate  (lidmatetal  903)  het  die  versoekskrif  geteken  om  onder 
die  nuwe  gemeente  te  resorteer.  Sommige  van  hierdie  lidmate  het  sommer 
diep  in  Newlands  se  kant  van  die  ,,ou  grens”  gewoon.  Ds.  Grey  en  sommige 
van  sy  kerkraadslede  was  nie  ten  gunste  van  afstigting  nie.  Volgens  hulle 
kon  die  gemeente  van  Newlands  nie  sonder  die  lidmate  van  Florida  (d.w.s. 
Florida  en  Maraisburg)  en  Delarey  bestaan  nie  en  het  hulle  die  vergadering 
versoek  om  die  grens  tussen  Newlands  en  Roodepoort,  soos  vasgestel 
deur  die  Algemene  Kerkvergadering,  te  handhaaf. 

Die  vergadering  van  die  twee  ringskommissies  het  egter  hulle  eie  grens 
opgestel: 

„Van  Suid  geneem  begin  die  lyn  by  die  leegte  duskant  Wibsey  stasie, 
met  ’n  reguitlyn  na  die  duikweg  tussen  Maraisburg  en  Newclare,  dan 
verder  met  Hillstraat,  Boundaryweg,  Tweedestraat,  Delarey,  Mackay- 
laan  en  verder  met  die  grootpad  tot  by  die  hoofwaterloop  van  Fairlands.” 

Die  skuld  van  die  gemeente  Newlands  aan  die  Algemene  Kerkfonds  was 
’n  verdere  knoop  wat  deurgehaak  moes  word.  Die  skuld  het  ongeveer 
R364  (£182)  beloop.  Van  die  kant  van  Newlands  is  versoek  dat  die  nuwe 
gemeente  die  helfte  van  die  skuld  moes  oorneem.  Op  aanbeveling  van  ds. 
A.  J.  Nolte  het  die  vergadering  uiteindelik  besluit  dat  Newlands  al  sy 
eiendomme  sal  behou  terwyl  die  gemeente  wat  afgestig  sou  word  een 
vyfde  van  die  skuldelas,  dit  is  ongeveer  R73,  sou  oomeem. 

Om  7 nm.  dieselfde  dag,  het  die  twee  ringskommissies  saam  met  ,,’n 
verteenwoordigende  groep  van  die  afstigters”  in  die  stadsaal  van  Marais- 
burg  vergader.  Die  oorname  van  ’n  gedeelte  van  Newlands  se  skuld  is 
sondermeer  aanvaar  maar  die  Aksie  Komitee  van  die  afstigters  was  nie 
tevrede  met  die  grensbepaling  tussen  die  nuwe  gemeente  en  Newlands  nie. 
Hulle  wou  ’n  veel  groter  gedeelte  van  Newlands  aan  die  nuwe  gemeente 
gesny  hê.  Hulle  het  Sesde-  en  selfs  Agstelaan  in  Delarey  genoem  as 
moontlike  grens  omdat  daar  ook  lidmate  gewoon  het  wat  aan  die  nuwe 
gemeente  wou  behoort.  Die  vergadering  het  eers  weer  apart  vergader  en 

besluit  om  te  volstaan  by  die  vasstelling  van  die  grense  soos  in  die  middag- 
sitting  aanvaar  is.  Aan  ds.  Nolte  en  ouderlinge  Brits  en  Verwey  is  opgedra 
om  die  lidmate  van  Newlands  wat  aan  die  nuwe  gemeente  wou  behoort 
maar  aan  Newlands  se  kant  van  die  grens  woon,  te  besoek.  Die  Aksie 
Komitee  was  hiermee  tevrede.  Ook  na  die  stigting  van  die  nuwe  gemeente 
was  daar  versoeke  van  die  kant  van  die  Kerkraad  van  Florida  om  die 
grens  tussen  die  twee  gemeentes  te  verander.  Op  sy  vergadering  van  28 
September  1949  is  die  grens  van  die  twee  ringskommissies  egter  gehand- 
haaf  deur  die  Algemene  Kommissie  met  die  opdrag  aan  die  betrokke  twee 
ringskommissies  om  dit  uit  te  voer. 

Onmiddellik  na  die  ringskommissies  se  vergadering  met  lidmate  van 
die  betrokke  gebied,  het  ’n  volgende  vergadering  saam  met  „lidmate  van 
Roodepoort  en  Newlands”  plaasgevind  met  die  doel  om  ’n  nuwe  gemeente 
te  stig.  Na  die  openingswoord  deur  die  voorsitter,  is  deur  broeders  M.  J. 
Nortman  en  P.  S.  Rautenbach  voorgestel  dat  die  naam  van  die  nuwe  ge- 
meente  die  ,,Gemeente  van  Florida”  sou  wees.  Die  gemeente  is  in  nege 
wyke  verdeel  en  die  volgende  kerkraadslede  is  gekies:  As  ouderlinge:  J.  van 
Deventer,  C.  C.  A.  Breedt,  C.  P.  Hattingh,  J.  H.  Coetzee,  L.  du  Preez, 
B.  P.  Steyn,  A.  H.  de  Koster,  O.  Bierman  en  L.  Grove.  As  diakens:  J.  A. 
Beukes,  L.  M.  Coetzee,  M.  C.  Meyer,  M.  J.  Nortman,  P.  J.  Naude,  J.  P.  van 
den  Berg,  G.  Cronje,  J.  P.  J.  Bierman  en  A.  Beyl.  A1  hierdie  broeders,  be- 
halwe  broeder  J.  P.  van  der  Berg,  is  onmiddellik  na  hulle  verkiesing  in 
hulle  ampte  bevestig  deur  die  aangewese  konsulent,  ds.  F.  J.  Z.  Booysen. 
Broeder  J.  P.  van  der  Berg  is  eers  later  bevestig  omdat  van  Newlands  se 
kant  beswaar  gemaak  is  teen  sy  verkiesing.  Ds.  Nolte  en  sy  twee  ouder- 
linge  het  ook  hierdie  aangeleentheid  opgeklaar  en  broeder  Van  der  Berg 
is  later  bevestig. 

Op  hierdie  stigtingsvergadering  is  broeders  L.  M.  Coetzee  en  A.  H.  de 
Koster  tot  skriba  en  kassier  van  die  gemeente  Florida  verkies. 

Die  twee  ringskommissies  het  besluit  dat  die  Algemene  Kommissie  sal 
moet  bepaal  by  watter  Ring  die  gemeente  ingedeel  sou  word.  Die  gemeente 
is  aan  die  Ring  van  Zeerust  toegesê. 

Soos  reeds  hierbo  genoem  het  die  stigting  van  die  nuwe  gemeente  van 
die  kant  van  die  gemeente  Roodepoort  heeltemal  glad  verloop.  Op  die 
eerste  vergadering  van  die  kerkraad  van  die  nuwe  gemeente  is  dan  ook 
besluit  dat  die  voorsitter,  ds.  F.  J.  Z.  Booysen,  die  dank  van  die  Kerkraad 
van  Florida  aan  die  Kerkraad  van  Roodepoort  sal  oorbring  ,,vir  hulle 
simpatieke  houding  gedurende  die  periode  van  ons  afstigting”. 

Daar  was  ook  probleme  i.v.ni.  die  vasstelling  van  die  grense  tussen  die 
twee  gemeentes  maar  dit  het  in  ,,broederlikheid”  verloop.  Die  grens  is  deur 
die  ringskommissies  van  Heidelberg  en  Zeerust  met  hulle  vergadering  op 
die  afstigtingsdag  van  Florida  soos  volg  beskrywe: 

„Van  die  Suide  geneem,  vanaf  ’n  punt  regoor  Sewendelaan,  Florida,  op 
die  hoofweg  tussen  Krugersdorp  en  Johannesburg,  Wes  tot  by  ’n  punt 
regoor  die  duikweg  tussen  Hamburg  en  Florida,  dan  Noord  tot  in  Golf 
Club  Terrace,  en  dan  verder  Noord  langs  die  straat  op  tot  op  die  rand.” 

Hierdie  grensbepaling  was  ietwat  vaag  en  is  later,  toe  groter  uitbreiding 
gekom  het,  opnuut  beskrywe. 

Die  Gemeente  Roodepoort  het  ook  ’n  bruidskat  vir  die  nuwe  gemeente 
oorweeg.  ’n  Nagmaalservies  sou  aan  die  nuwe  gemeente  gegee  word.  Die 
nagmaalservies  is  ongeveer  ’n  jaar  later  deur  mev.  J.  J.  M.  Coetzee  in 
Kaapstad  gekoop.  Die  nagmaalservies  is  van  oorsee  ingevoer.  Die  plaaslike 
verspreiders  het  twintig  bestelJings  gehad  maar  net  drie  van  oorsee  verwag. 
Die  drie  gemeentes  wat  die  eerste  sou  opdaag  by  die  verspreiders  sou 
die  eienaars  daarvan  word.  Mev.  Coetzee  het  die  aankoms  van  die  ser- 
viese  in  Kaapstad  gaan  inwag  en  onmiddellik  na  die  inklaring  daarvan 
Florida  s’n  teen  R84  aangekoop.  Die  bedrag  is  dan  ook  deur  die  gemeente 
Roodepoort  aan  Florida  oorbetaal. 


Ds.  F.  J.  Z.  Booysen.  Die  eerste  predikant  van 
die  Gemeente  Florida. 


Die  Gemeente  Florida  het  dus  begin  met  ’n  skuld  van  R73  en  die  belofte 
van  ’n  nagmaalservies!  Hulle  het  geen  eiendom  ontvang  of  besit  met  af- 
stigting  nie.  Dit  moet  ook  in  gedagte  gehou  word  dat  die  gemeente  eintlik 
sy  ontstaan  te  danke  het  aan  ’n  grensgeskil  wat  maar  net  nie  ’n  einde  wou 
kry  nie.  Die  grensgeskil  was  ,,’n  rypdrukproses”  wat  die  afstigting  van 


8 


die  gemeente  verhaas  het.  Dit  sou  miskien  beter  gewees  het  as  die  gemeente 
eers  ’n  jaar  of  wat  later  afgestig  gewees  het.  Verder  is  dit  ook  duidelik 
dat  die  spanning  tussen  die  twee  ,,moedergemeentes”  — veral  in  die  begin 
jare  — voortgeleef  het  in  die  verhoudings  in  die  gemeente  en  Kerkraad  van 
Florida. 

KONSOLÏDASÏE  EN  OPBOUÏNG 

’n  Groot  taak  het  na  die  afstigting  op  die  Kerkraad  en  konsulent  van 
Florida  gewag:  ’n  gemeente  moes  georganiseer  en  opgebou  word.  Daar  was 
geen  fondse  beskikbaar  vir  die  Kerkraad  nie.  Verder  het  daar  ’n  sterk 
stroom  van  ,,kerkloosheid”  en  ,,onverskilligheid”  in  die  gemeente  gevloei. 
Hierdie  woorde  sou  in  die  jare  wat  voorgelê  het  nog  dikwels  in  die  notules 
van  die  Kerkraad  voorkom. 

Die  Kerkraad  het  egter  onmiddellik  met  sy  opbouingstaak  begin.  Reeds 
op  6 Mei  1946  het  die  Kerkraad  sy  eerste  vergadering  gehou.  Dit  was 
aan  huise  van  diaken  L.  M.  Coetzee  te  Gretchenstraat  10  (nou  Ruthstraat 
10),  Florida.  Die  vergadering  is  baie  goed  bygewoon:  agt  ouderlinge  en 
sewe  diakens  het  hulle  opwagting  gemaak. 

Ds.  Booysen,  die  konsulent  van  die  gemeente,  sou  elke  Sondagmiddag 
om  die  beurt  in  Florida  en  Maraisburg  ’n  erediens  hou.  Die  kerkraad  het 
hom  RIO  per  maand  daarvoor  vergoed.  Die  skriba  en  kassier  was  verant- 
woordelik  daarvoor  dat  daar  ’n  lokaal  vir  die  doel  gehuur  sou  word. 

’n  Finansiële  Kommissie  is  gekies  en  het  bestaan  uit  ouderlinge  Bierman, 
Hattingh,  die  kassier,  ouderling  De  Koster  en  diaken  Coetzee. 

In  sy  bearbeiding  van  die  gemeente  het  die  Kerkraad  ook  onmiddellik 
voorsiening  gemaak  vir  die  kinders  en  jeug  van  die  Gemeente.  Broeder 
C.  W.  Venter  is  verkies  tot  superintendent  van  die  Sondagskool  en  die 
Jongeliede  Vereniging. 

Die  Diakonie  het  eers  ongeveer  ’n  jaar  na  die  stigting  van  die  gemeente 
aan  die  orde  gekom.  ’n  Tak  van  die  Nederduitsch  Hervormde  Sustersver- 
eniging  is  sommer  heel  aan  die  begin  gestig.  Eintlik  het  die  tak  reeds  as 
’n  sub-tak  van  die  N.H.S.V.  tak  van  Roodepoort  gemeente  bestaan  met  mev. 

M.  Hattingh  as  Voorsitster  en  mev.  J.  M.  M.  Coetzee  as  sekretaresse.  Die 

N. H.S.V.  het  van  die  begin  af  baie  hard  gewerk.  Dit  is  ook  opmerklik  dat 
van  die  eerste  geldjies  wat  hulle  as  tak  gemaak  het  met  die  bediening  van 
verversings  met  ’n  konsert  op  ,,onverklaarbare  wyse”  in  die  kas  van  die 
kerkraad  beland  het!  Hulle  het  deur  die  jare  baie  bygedra  tot  die  fondse 
van  die  kerkraad  en  so  gehelp  met  die  opbou  van  die  Gemeente. 

Die  eerste  bediening  van  die  Heilige  Doop  in  die  Gemeente  het  op  16 
Junie  plaasgevind  en  die  eerste  viering  van  die  Heilige  Nagmaal  oor  die 
naweek  van  22  en  23  Junie.  Die  eerste  dopelinge  was  Gerard  Willem  van 
Belkum  en  Pieter  Herman  Nagel.  Die  Doop  is  bedien  deur  ds.  F.  J.  Z. 
Booysen.  Tydens  die  voorbereidingsdiens  van  22  Junie  het  ook  die  volgende 

broeders  en  susters  belydenis  van  geloof  afgelê:  Gertruida  W.  S.  Lizamore, 
Pieter  G.  Barnard,  Abraham  J.  Harmse,  Jacobus  P.  Griessel,  Wilfred  J. 
Leon,  Gerhardus  J.  Beukman,  Piet  W.  Lindford,  Harry  R.  Lizamore  en 
Johannes  M.  du  Toit.  Die  belydenis  is  afgeneem  deur  ds.  F.  J.  Z.  Booysen. 

Sommer  heel  aan  die  begin  van  sy  'werksaamhede  het  die  Kerkraad 
hom  beywer  vir  die  oprigting  van  ’n  eie  ,,Godshuis”.  In  Junie  1946  is 
reeds  met  ’n  boufonds  begin  en  kry  die  Finansiële  Kommissie  opdrag  om 
standplaas  nommer  188  op  die  hoek  van  Madelinestraat  en  Weslaan  vir 
kerkboudoeleindes  aan  te  koop  — al  was  daar  nie  fondse  beskikbaar  nie! 
Die  standplaas  het  Rl,500  gekos  en  die  hele  bedrag  moes  geleen  word: 
R 1,200  op  eerste  verband  en  R300  by  ouderling  De  Koster. 


Die  eerste  katkisante  van  die  Gemeente  Florida. 


KOMBINASIE  MET  DIE  GEMEENTE  ROODEPOORT. 

Florida  was  aanvanklik  ’n  konsulentsgemeente.  Die  konsulent,  ds.  F.  J. 
Z.  Booysen,  het  egter  besef  dat  konsulentsbearbeiding  alleen,  nie  genoeg 
is  vir  die  nuwe  gemeente  nie.  Hy  het  die  Kerkraad  in  die  rigting  van  ’n 
kombinasie  gelei.  Die  Kerkraad  was  ten  gunste  van  ’n  kombinasie  met  die 
Gemeente  van  Roodepoort.  Die  onderhandelings  oor  ’n  kombinasie  met 

Roodepoort  wou  egter  nie  vlot  nie  en  nadat  dit  op  ’n  dooie  punt  uitgeloop 
het,  het  die  Gemeente  aan  die  Kerkraad  toestemming  verleen  om  te  beroep. 
Vyf  beroepe  is  uitgebring  maar  al  vyf  is  bedank.  Die  beroepe  predikante 
was  di.  L.  M.  le  Roux,  P.  S.  Grobler,  F.  J.  Z.  Booysen,  A.  Ras  en  proponent 
T.  F.  J.  Dreyer.  Toe  proponent  Dreyer  ook  bedank  het,  is  besluit  om  weer  ’n 
poging  aan  te  wend  om  met  Roodepoort  te  kombineer.  Die  onderhande- 
lings  was  hierdie  keer  suksesvol  en  ds.  F.  J.  Z.  Booysen  is  op  7 Junie  1947 
as  eerste  predikant  van  Florida  ontvang  en  bevestig.  Volgens  die  kombi- 
nasieooreenkoms  het  Florida  een  oggend-  en  een  aanddiens  ontvang  terwyl 
die  predikant  elke  derde  week  van  die  maand  vir  huisbesoek  in  Florida 
beskikbaar  sou  wees.  Die  vervaldag  van  die  kombinasie  was  die  30ste 
November  van  elke  jaar  en  dan  kon  dit  weer  hernu  word. 

KOMBINASIE  MET  LOUIS  BRANDT 

Nog  voor  die  eerste  vervaldatum  van  die  kombinasie  met  Roodepoort 
het  die  Kerkraad  van  Florida  besluit  om  briewe  aan  verskillende  gemeentes 
te  skrywe  oor  die  moontlikheid  van  ’n  kombinasie.  Op  sy  vergadering  van 
13  Oktober  1947  verneem  die  Kerkraad  van  die  skriba  dat  voorlopige  on- 
derhandelings  met  die  Gemeente  Louis  Brandt  aangeknoop  is.  Dit  het 
uitgeloop  op  die  sluiting  van  ’n  kombinasie  ooreenkoms  wat  op  die  Kerk- 
raad  se  vergadering  van  10  November  1947  goedgekeur  en  onderteken  is. 
Die  ooreenkoms  het  kortliks  daarop  neergekom  dat  Florida  en  Louis  Brandt 
saam  ’n  predikant  beroep  en  sy  dienste  en  die  onkoste  aan  die  predikant- 
standplaas  verbonde  gelykop  onder  mekaar  verdeel. 

Op  die  14de  Februarie  1948  is  proponent  H.  M.  E.  Dreyer  in  die  Saam- 
treksaal  georden  as  die  eerste  predikant  van  die  nuwe  kombinasie.  Ds. 
Dreyer  was  nog  ongetroud  en  hy  het  tydens  sy  bediening  in  Florida  en 
Louis  Brandt  by  ouderling  W.  Steyn  tuisgegaan. 

EIE  KERKGEBOU 

Ons  het  hierbo  daarop  gewys  dat  die  Kerkraad  sommer  heel  aan  die 
begin  gedink  het  aan  die  bou  van  ’n  eie  ,,Godshuis”.  — ’n  boufonds  is 
gestig  en  ’n  standplaas  is  vir  die  doel  aangekoop. 

Planne  vir  die  voorgestelde  saal  was  reeds  op  die  kerkraadsvergade- 
ring  van  10  Maart  1947  gereed  en  is  onder  die  kerkraadslede  gesirkuleer. 
Dit  was  destyds  egter  nodig  dat  ’n  boupermit  van  die  boukontroleer  verkry 
moes  word  aleer  met  die  bouwerk  begin  kon  word.  Aansoek  is  vir  so  ’n 
perm't  gedoen  maar  die  skriba  rapporteer  op  die  kerkraadsvergadering  van 
18  Aiigustus  1947  dat  die  boukontroleer  nie  ’n  permit  binne  die  volgende 
twee  jaar  aan  die  Gemeente  kon  gee  nie.  Die  Kerkraad  het  nie  daarvoor 
kans  gesien  dat  die  Gemeente  vir  nog  twee  jaar  sonder  ’n  eie  kerkgebou 
sal  moet  klaarkom  nie.  Die  aankoop  van  die  ou  kerksaal  in  Maraisburg 
wat  aan  die  Nederduits  Gereformeerde  Gemeente  Kriel  behoort  het,  is 

Prof.  S.  P.  Engelbrecht  en  ds.  F.  J.  Z.  Booysen  by  geleentheid  van  die  hoeksteenlegging. 


oorweeg.  Die  Gemeente  Kriel  wou  R4,000  (£2,000)  vir  die  saal  hê.  Dit  was 
na  die  mening  van  die  Kerkraad  van  Florida  te  veel.  Hernude  pogings  is 
aangéwend  om  ’n  boupermit  te  bekom.  Minister  Hofmeyer  sou  deur  be- 
middeling  van  die  plaaslike  volksraadslid,  rnnr.  Alien,  genader  word  om  die 
permit.  In  Oktober  ontvang  die  kerkraad  ’n  brief  van  die  minister  waarin 
hy  belowe  dat  ’n  permit  in  Maart  1948  verwag  kan  word. 

Op  sy  vergadering  van  Maart  1948  besluit  die  kerkraad  dat  die  gemeente 
liewer  ’n  kerk  i.p.v.  ’n  saal  moet  bou.  Die  gemeente  het  in  April  die  aanbe- 
veling  van  die  Kerkraad  goedgekeur.  ’n  Nuwe  boukommissie  is  verkies 
naamlik  ds.  H.  M.  E.  Dreyer,  ouderling  H.  J.  Steyn,  diaken  L.  M.  Coetzec 
en  broeders  K.  J.  Lubbe  en  F.  J.  Lubbe.  Die  Kerkraad  het  die  firma  Bosman 
en  Neethling  as  argitekte  benoem.  Die  beraamde  koste  vir  ’n  kerkgebou 
met  300  munisipale  sitplekke  was  R12,3C0.  Die  gemecnte  het  opgetree  as 
eienaar  bouer  onder  toesig  van  broeder  K.  J.  Lubbe. 

Die  hoeksteenlegging  het  plaasgevind  op  30  Oktober  1948.  Die  rede  by 
hierdie  geleentheid  is  gevoer  deur  professor  S.  P.  Engelbrecht  terwyl  ds. 
Dreyer  die  hoeksteen  gelê  het.  ’n  Groot  gemcentelike  basaar  is  ook  dic 
middag  gehou.  Dic  Kerkraad  het  groot  moeite  daarmee  gedocn  — selfs 
skape  wederegtelik  uit  Waterval  Boven  in  die  dorpsgebied  ingebring! 

Die  nuwe  kerkgebou  is  gedurende  die  tweede  naweek  van  Februane 
1949  deur  die  gemeente  ingebruik  geneem.  Die  wydingsrede  is  deur  ds. 
Dreyer  gehou. 

Die  Gemeente  het  tot  kort  voor  die  inwyding  van  die  kerk,  die  saal  van 
die  Gemeente  Kriel  teen  RIO  per  maand  gehuur  om  die  eredienste  in 
te  hou.  Die  saal  was  nie  meer  nuut  nie.  Die  vloere  was  al  ’n  bietjie  ge 
hawend  en  die  preekstoeltjie  wankelrig.  Daar  was  ook  nie  water  by  die 
saal  beskikbaar  nie.  Dit  het  by  een  geleentheid  aanleiding  gegee  tot  ’n 
sonderlike  gebeurtenis.  Met  die  eerste  bediening  van  die  Heilige  Doop 
deur  ds.  Dreyer  in  die  betrokke  saal,  het  die  water  vir  die  doopbsdiening 
agterwee  gebly.  Ewe  vindingryk  is  douwater  wat  van  die  saal  se  dak  gedrup 
het,  opgevang  en  die  kinders  is  daarmee  gedoop.  Die  doopvond  van  die 
gemeente  was  ’n  gewone  drinkglas.  Dit  het  behoue  gebly  en  is  kort 
gelede  deur  ouderling  L.  M.  Coetzee  (tans  skriba  van  Noordrand)  en  sy 
eggenote  aan  die  argief  van  ons  kerk  geskenk  vir  bewaring. 

Die  totale  koste  i.v.m.  die  nuwe  kerk  het  R15,000  beloop.  Die  bou  van 
die  kerk  was  werklik  in  geloofsdaad.  Dit  blyk  duidelik  uit  die  volgende: 
Op  die  kerkraadsvergadering  van  5 Oktober  1948,  d.w.s.  ’n  paar  weke  voor 
die  hoeksteenlegging,  kondig  die  voorsitter  aan  dat  die  skuld  op  die  stand- 
plaas  nou  afgelos  is  met  dfe  „hulp  van  sekere  kerkrade  en  gemeentelede”! 
In  November  deel  die  kassier  die  Kerkraad  mee  dat  die  uitgawes  die  in- 
komste  vir  die  eerste  nege  maande  van  die  jaar  met  R156  (£78)  oorskry 

Ds.  H.  M.  E.  Dreyer  lê  die  hoeksteen  van  die  Kerk  op  30  Oktober  1948. 


Ds.  en  mev.  H.  M.  E.  Dreyer  en  kinders. 


het.  Die  Kerkraad  het  feitlik  elke  vergadering  gevvorstel  met  die  probleem 
van  die  finansies  van  die  gemeente.  Allerlei  planne  is  beraam  om  die 
gemeente  tot  groter  offerbereidheid  aan  te  vuur. 

Die  Kerkraad  het  ook  groot  moeite  ondervind  om  die  nodige  lenings 
vir  die  bou  van  die  kerk  te  bekom.  Behalvve  by  verskillende  finansierings- 
instansies  rnoes  die  Kerkraad  ook  lenings  aangaan  by  sek^re  privaat 
persone  — selfs  buite  die  gemeente.  Dit  het  mcer  as  een  keer  gebeur  dat  die 
Kerkraad  ’n  nuvve  lening  aangegaan  het  om  ’n  oue  te  betaal! 

Die  gemeente  moes  egter  nog  meer  finansiële  verpligtings  aangaan. 
Die  Gemeente  het  nie  ’n  pastorie  gehad  nie  en  een  moes  gebou  word.  Die 
Gemeente  het  reeds  op  19  Maart  1949  opdrag  daartoe  gegee  en  ’n  bou- 
kommissie  is  gekies.  Toe  ds.  Dreyer  op  30  September  1949  ontslag  van  die 
Kerkraad  ontvang  het  nadat  hy  ’n  beroep  na  die  Gemeente  van  Standerton 
aanvaar  het,  was  die  pastorie  reeds  „dakhoogte”. 

Die  totale  boukoste  van  die  kerk  en  die  pastorie  het  R26,700  beloop.  In 
Mei  1950  was  die  totale  laste  van  die  gemeente  nog  R20,700  wat  aan 
verskillende  instansies  en  privaat  persone  verskuldig  was. 

SEDERT  1950 

Dr.  en  mev.  B.  J.  Engelbrecht. 

Dr.  en  mev.  B.  J.  Engelbrecht  is  gedurende  die  tweede  naweek  van 
Februarie  1949  in  die  gemeente  ontvang.  Hy  het  egter  in  Mei  1951  berig 
ontvang  dat  hy  benoem  is  tot  professor  aan  die  Teologiese  Fakulteit 
(Afdeling  A)  van  ons  kerk  aan  die  Universiteit  van  Pretoria.  Hy  het  op 
29  November  van  daardie  jaar  ontslag  van  die  gemeente  Florida  en  Louis 
Brandt  ontvang. 

Tydens  die  bediening  van  dr.  Engelbrecht  het  veral  die  volgende  twee 
sake  aandag  geniet: 

Die  Kerkraad  het  daarin  geslaag  om  die  skuld  van  die  gemeente  te  kon- 
solideer.  Een  groot  lening  is  aangegaan  om  die  verskillende  lenings  by 
ander  finansieringsinstansies  en  privaat  persone  af  te  los.  Dit  het  vir  die 
Gemeente  groot  verligting  meegebring.  Die  finansiële  posisie  van  die 
Gemeente  was  egter  nog  maar  benard.  Daar  was  ’n  merkwaardige  traag- 
heid  in  die  Gemeente  waarteen  die  predikant  en  Kerkraad  langs  die  weg 
van  intensiewe  bearbeiding  onverpoosd  moes  stry. 

Die  tweede  saak  is  die  indeling  van  die  lidmate  van  Ontdekkers  by 
Florida.  Hierdie  indeling  het  op  die  versoek  van  die  betrokke  lidmate 
geskied.  HuIIe  het  eers  onder  die  Gemeente  Roodepoort  geressorteer.. 
Van  hierdie  lidmate  het  dr.  Engelbrecht  op  die  kerkraadsvergadering  van 
11  Oktober  1951  by  wyse  van  verwelkoming  gesê  dat  hulle  soos  Abraham 
van  ouds  hulle  eie  land  verlaat  het  en  na  ’n  vreemde  gebied  oorgekom  het 
om  daar  die  opdrag  van  die  Here  uit  te  voer.  Die  indeling  van  Ontdekkers 

by  Florida  was  vir  clie  Genieente  Florida  van  groot  betekenis.  Dit  het 
die  Gemeente  veral  op  finansiële  gebied  gebaa-t.  Die  lidmate  van  Ont- 
dekkers  het  reeds  ’n  eie  tak  van  die  N.H.S.V.,  ’n  eie  Jongeliede  Vereniging 
asook  ’n  Sondagskool  gehad.  Ook  dit  was  van  betekenis. 


Dr.  Engelbrecht  het  met  sy  grondige  kennis  van  die  bybels  reformato- 
riese  leer  en  sy  helder  insig  in  sake  nie  net  sy  eie  gemeente  gedien  nie 
maar  ook  op  ringsvlak  ’n  groot  bydrae  gelewer  tot  opbouing  van  ons 
kerk  aan  die  Wesrand.  Hy  het  by  verskillende  geleenthede  voor  die  ver- 
gadering  van  die  Ring  van  Krugersdorp  voordragte  gelewer. 


Ds.  en  mev.  J.  J.  Smit. 

Voor  die  vertrek  van  dr.  en  mev.  Engelbrecht  het  die  Kerkraad  reeds 
gereël  dat  proponent  J.  J.  Smit  die  eredienste  in  die  gemeente  sou  waar- 
neem  solank  die  gemeente  vakant  is. 

Op  13  Desember  1951  is  ’n  gesamentlike  vergadering  van  die  kerkrade 
van  Elorida  en  Louis  Brandt  te  Florida  gehou  onder  voorsitterskap  van 
ds.  P.  J.  J.  Venter  van  Roodepoort.  By  hierdie  geleentheid  het  veral  twee 
sake  die  aandag  van  die  vergadering  geniet.  Die  eerste  was  die  her- 
siening  van  die  kombinasie  tussen  die  gemeentes.  Een  van  die  vemaamste 
bepalings  van  die  hersiene  kombinasie  was  dat  dit  ,,onder  geen  omstandig- 
hede  voor  31  Desember  1956  verbreek  mag  word  nie”.  Die  ander  saak  was 
die  beroep  wat  die  vergadering  uitgebring  het  op  proponent  Smit.  Hy  het 
die  beroep  aangeneem  en  is  op  26  Januarie  1952  georden.  Hy  het  in  die 

gemeente  gearbei  tot  die  25ste  September  1953  toe  die  gemeente  van  die 
pastorie-paar  afskeid  geneem  het  nadat  ds.  Smit  ’n  beroep  na  Pietermaritz- 
burg  aangeneem  het. 

Die  dienstyd  van  ds.  Srnit  is  gekenmerk  deur  pligsgetroue  arbeid.  Die 
finansiële  posisie  van  die  Gemeente  was  nog  stecds  onbevredigend.  Die 
kerkbesoek  van  die  gemeente  was  nie  na  wense  nie.  ’n  Paar  onderonsies 
tussen  kerkraadslede  liet  ook  ’n  reminende  invloed  in  die  Geme«ente  gehad. 
Ds.  Smit  het  ook  voortdurend  by  die  Kerkraad  en  Gemeente  aangedring 
om  ’n  oop  oog  te  hê  vir  onderwys-  en  kultuursake.  Mev.  Smit  het  tos  reeds 
blyke  getoon  van  haar  besondere  werkywer  en  organisasie  vermoë. 


Ds.  en  mev.  J.  P.  Labuschagne. 

Na  die  vertrek  van  ds.  en  mev.  Smit  was  die  Gemeente  vakant  tot  in 
Junie  1954  toe  ds.  en  mev.  Labuschagne  in  die  Gemeente  ontvang  is.  Ds. 
Labuschagne  was  die  eerste  predikant  wat  Florida  sonder  ’n  kombinasie 
met  ’n  ander  gemeente  beroep  het.  Die  Gemeente  Louis  Brandt  het  kort 
na  die  vertrek  van  ds.  Smit  die  kombinasie  met  Florida  opgesê  alhoewel 
een  van  die  bepalings  van  die  kombinasie  was  dat  dit  onder  geen  omstan- 
dighede  voor  die  einde  van  1956  opgesê  mag  word  nie.  Die  beëindiging 
van  die  kombinasie  was  ’n  terugslag  vir  die  Gemeente  Florida,  want  hulle 
moes  toe  alleen  die  volle  koste  verbonde  aan  die  predikantstandplaas  dra 
terwyl  die  Gemeente  toe  op  sy  bourekening  alleen  nog  R19,400  verskuldig 
was. 

I 

Ds.  Labuschagne  was  aan  die  begin  van  1960  genoodsaak  om  weens  sy 
swak  gesondheid  ’n  beroep  na  Leeudoringstad  aan  te  neem. 

Gedurende  ds.  Labuschagne  se  dienstyd  is  voortgegaan  met  die  op- 
bouing  van  die  gemeente.  Ouderlinge-  en  Diakensvergaderings  is  gereeld 
gehou  ten  einde  die  kerkraadslede  beter  toe  te  rus  vir  hulle  dienswerk 
in  die  Gemeente.  Jeugaangeleenthede  het  die  besondere  aandag  van  die 
Kerkraad  geniet.  Aparte  Jongeliede  Verenigings  het  bestaan  in  Florida. 
Ontdekkers  en  Maraisburg.  Elke  Vereniging  het  sy  eie  fondse  gehad.  Die 
Vereniging  van  Maraisburg  het  byvoorbeeld  ’n  erf  vir  die  Gemeente  in  hulle 
gebied  gekoop.  ’n  Sondagskool  is  ook  in  1959  in  Fairlands,  die  deel  van 
die  gemeente  wat  agter  die  berg  lê,  gestig.  Wat  Ontdekkers  betref,  het 
die  Kerkraad  besluit  dat  hierdie  lidmate  se  boufonds  op  ’n  aparte  rekening 
vir  Ontdekkers  gehou  sou  word.  Verskillende  kerkraadslede  het  hierteen 
beswaar  gemaak  omdat  die  eenheid  van  die  gemeente  daardeur  geslcaad 
sou  word  en  verder  ook  omdat  die  gemeente  se  skuldelas  nog  te  groot 
was.  Later  het  die  Gemeente  ook  ’n  standplaas  vir  kerkboudoeleindes  in 
Ontdekkers  gekoop.  Die  koste  is  deur  die  lidmate  van  die  betrokke  gebied 
gedra.  Probleme  het  ook  weer  opgeduik  oor  lidmate  op  die  grens  tussen 
Florida  en  Newlands.  Ds.  Labuschagne  het  hieroor  met  ds.  P.  S.  Grobler 

Ds.  en  mev.  J.  P.  Labuschagne  by  hulle  ontvangs  in  die  Gemeente  Florida. 


Ds.  en  mev.  J.  J.  Smit  en  gesin. 


t .4^  -i 


van  Newlands  ’n  gesprek  gevoer.  Ds.  Grobler  het  ingewillig  dat  die  lidmate 
„agter  die  berg”  deur  Florida  bearbei  sou  word.  Hy  het  belowe  dat  sy 
kerkraad  dit  later  sou  bekragtig.  Die  beloofde  bevestiging  is  egter  nooit 
deur  die  Kerkraad  van  Florida  ontvang  nie.  Die  saak  kon  gevolglik  nie  af- 
gehandel  word  nie  — altans  nie  in  die  dienstyd  van  ds.  Labuschagne  nie. 
Ons  kon  ook  niks  hieroor  opspoor  in  die  notules  van  die  Ring  van 
Krugersdorp  of  van  sy  Kommissie  nie.  Daar  is  wel  in  Maart  1960  deur 
die  Ringskommissie  aandag  gegee  aan  die  grens  tussen  Florida  en  Louis 
Brandt.  In  hierdie  grensbepaling  kom  daar  bepalings  voor  wat  eintlik  ook 
die  grens  tussen  Florida  en  Newlands  raak.  Dit  het  blykbaar  geskied 
sonder  dat  Newlands  hieroor  geraadpleeg  is. 

Gedurende  die  dienstyd  van  ds.  Labuschagne  wou  die  lidmate  van 
Maraisburg  ’n  nuwe  gemeente  met  ’n  deel  van  die  Gemeente  Newlands 
vorm.  Die  versoek  is  deur  die  Ringskommissie  afgewys  omdat  Newlands 
so  ’n  afstigting  nie  kon  bekostig  nie  en  omdat  daar  geen  vorsoekskrif  van 
belanghebbende  persone  deur  die  Ringskommissie  ontvang  is  nie. 

Die  skuld  van  die  Gemeente  is  binne  die  eerste  vyf  Jaar  van  ds.  en  mev. 
Labuschagne  se  dienstyd  in  Florida  volledig  afbetaal.  Die  Sustersvereni- 
ging  het  ’n  reuse  aandeel  hierin  gehad. 

’n  Orrelfonds  is  ook  tydens  die  bediening  van  ds.  Labuschagne  gestig. 
Die  nuwe  orrel  is  eers  na  sy  vertrek  ingebruik  geneem  op  die  4de  September 
1960.  Die  ou  orreltjie  is  aan  die  Gemeente  Louis  Brandt  geskenk. 

Ds.  en  mev.  D.  J.  A.  G.  du  Toit. 

Ds.  en  mev.  Du  Toit  het  vanaf  Augustus  1960  tot  10  Desember  1967 
in  die  Gemeente  gestaan  — dus  meer  as  sewe  jaar.  Toe  hulle  ’n  beroep  na 
die  Gemeente  Belfast  aangeneem  het,  het  die  Kerkraad  en  Gemeente  met 
dank  hulle  goeie  werk  vermeld. 

In  die  dienstyd  van  ds.  Du  Toit  is  ’n  fonds  begin  met  die  oog  op  die 
oprigting  van  ’n  gemeentesaal.  So  ’n  saal  word  veral  benodig  met  die  oog 
op  die  Kategese. 

Op  7 Februarie  1967  is  die  Gemeente  Ontdekkers  van  Florida  afgestig 
met  210  lidmate.  Die  gemeente  het  onderneem  om  aan  Ontdekkers  ’n 
bruidskat  van  R7,500  te  gee  — R1,000  dadelik  en  die  res  wanneer  Ont- 
dekkers  gereed  is  om  te  bou  — asook  ’n  standplaas  in  Ontdekkers. 

Die  Gemeente  het  ook  in  die  tyd  van  ds.  Du  Toit  ’n  nuwe  pastorie 
gebou  wat  grootliks  gefinansieer  is  met  die  opbrengs  van  die  verkope  van 
die  ou  pastorie. 

DIE  HEDE 

Die  Gemeente  word  tans  bearbei  deur  ds.  en  mev.  A.  J.  Willemse.  Die 
werk  van  die  Heer  van  die  Kerk  het  ’n  voortreflike  voortgang  in  die  gemeen- 
te.  Die  lidmatetal  het  aangegroei  tot  byna  700  belydende  lede.  Die  Gemeente 

)>!>.  I),  J.  A.  G.  du  Toil  eii  geóiu. 


Ds.  en  mev.  A.  J.  Willemse  en  kinders. 


het  reeds  meer  as  R18,000  op  belegging  vir  die  bou  van  ’n  saal of  sal  dit 

’n  nuwe  kerkgebou  wees?  Die  toekoms  sal  leer. 

Die  werk  van  die  kerk  staan  egter  nooit  stil  nie.  Mag  hierdie  kwarteeu- 
fees  daarom  vir  die  Gemeente  ’n  aanpassing  wees  om  uit  diepe  dankbaar- 
heid  teenoor  die  God  en  Vader  van  ons  Here,  Jesus  Christus,  nog  beter  Kerk 
van  die  Here  in  Florida  te  wees! 


Woord  van  Dank. 

Namens  die  kerkraad  en  gemeente  van  dic  NederduiLsch  Hervormdc 
gemeente  Florida  wil  ons  hiermee  ons  opregte  dank  aan  dr.  C.  J.  Mans 
betuig  vir  die  saamstel  van  hierdie  blad.  Alhoewel  die  blad  nie  van 
groot  omvang  is  nie  — ’n  gemeente  van  25  jaar  oud  het  nog  nie  ’n  lang 
geskiedenis  nie  — weet  ons  dat  dr.  Mans  ure  en  dae  bestee  het  aan 
naslaanwerk  om  hierdie  blad  moontlik  te  maak. 


A.  J.  Willemse. 


Florida. 

